b'\n_START_ARTICLE_\nToksin kolere\n_START_PARAGRAPH_\nToksin kolere je eksotoksin, ki ga izlo\xc4\x8da gramnegativna bakterija vrste Vibrio cholerae. Je glavni virulen\xc4\x8dni dejavnik bakterije, ki povzro\xc4\x8da hudo diarejo. \xc4\x8cezmerna izguba vode in elektrolitov lahko vodi do hipovolemi\xc4\x8dnega \xc5\xa1oka in smrti.\n_START_SECTION_\nZgradba in genetika\n_START_PARAGRAPH_\nToksin kolere je po zgradbi podoben davi\xc4\x8dnemu toksinu. Kot vsi toksini A-B je v splo\xc5\xa1nem zgrajen iz dveh podenot, podenote A in B. Podenota A ima podobno kot davi\xc4\x8dni toksin dva odseka, A\xe2\x82\x81 in A\xe2\x82\x82, ki povezani z disulfidno vezjo. Podenota B pa je po drugi strani sestavljena iz petih enakih delov, ki kot prstan objemajo podenoto A\xe2\x82\x82. Vsaki del podenote B ima molekulsko maso 12 kDa._NEWLINE_Zapis za toksin kolere nosi operon ctxAB, ki ima dva gena (ctxA in ctxB), in je del lizogenega bakteriofaga CTXf or CTX\xcf\x86, ki se je vgradil v bakterijski kromosom. Gen ctxB se u\xc4\x8dinkoviteje prepisuje, zato nastaja ve\xc4\x8d molekul podenote B._NEWLINE_Toksin se v bakteriji sestavi v periplazemskem prostoru (tj. med zunanjo membrano in plazmalemo oz. celi\xc4\x8dno membrano), nato pa se izlo\xc4\x8di iz bakterije.\n_START_SECTION_\nMehanizem delovanja\n_START_PARAGRAPH_\nToksin (natan\xc4\x8dneje podenota B) se ve\xc5\xbee gangliozidni receptor GM1, ki je v plazmalemi enterocitov. Podenota B je odgovorna za prenos podenote A v celico. Prenos poteka bodisi preko endocitoze bodisi tako, da podenota B ustvari transmembranski kanal\xc4\x8dek, skozi katerega se prenese podenota A. Odseka podenote A lo\xc4\x8di glutation._NEWLINE_Odsek A1 je aktiven encimski del toksina kolere, ki deluje kot ADP-riboziltransferaza. Slednja ADP-ribozilira G\xe2\x82\x9b v enterocitih, ki uravnava delovanje adenilatciklaze in s tem sintezo cikli\xc4\x8dnega AMP (cAMP). V normalnih razmerah je G\xe2\x82\x9b aktivna le, kadar je nanjo vezan gvanozin trifosfat (GTP). G\xe2\x82\x9b je obenem GTP-aza, ki hidrolizira GTP v gvanozin difosfat (GDP) in se tako deaktivira._NEWLINE_Odsek A\xe2\x82\x81 povzro\xc4\x8di stalno aktivnost beljakovine G\xe2\x82\x9b in s tem \xc4\x8dezmerno izdelovanje cAMP. Slednje povzro\xc4\x8di spremenjeno dejavnost ionskih \xc4\x8drpalk, posledi\xc4\x8dno pa zaviranje vstopa natrijevih (Na\xe2\x81\xba) in klorovih ionov (Cl\xe2\x81\xbb) ter izstop Cl\xe2\x81\xbb in hidrogenkarbonata (HCO\xe2\x82\x83\xe2\x81\xbb). Prehajanje ionov v svetlino (lumen) \xc4\x8drevesja spremlja prehod vode, zaradi \xc4\x8desar se pojavi huda diareja; izguba vode je lahko do 20 litrov na dan._NEWLINE_Podoben u\xc4\x8dinek kot toksin koler imajo enterotoksini nekaterih drugih \xc4\x8drevesnih bakterij, kot je termolabilni enterotoksin (TL) E. coli.'